Pressemeddelelse

Den 5. maj 2009

**Region Syddanmark:**

**Indbrudsboom i fritidshuse fortsætter**

**Spritnye tal fra Danmarks Statistik viser, at den nærmest eksplosive stigning i sommerhus-indbrud sidste år fortsætter mod ny rekord, og Region Syddanmark oplever endnu engang langt større stigning end resten af landet. I region Syddanmark steg antallet af indbrud i fritidshuse med 28 procent i første kvartal af 2009 i forhold til året før - mod en stigning på 19 procent på landsplan. Risikoen for indbrud får stadigt flere sommerhusejere til at sikre sig med alarmer, oplyser Danmarks største sikkerhedsvirksomhed G4S.**

Det, der skulle have været en forfriskende weekend i sommerlandet, kan hurtigt blive et mareridt, når det viser sig, at tyve har rippet sommerhuset for ALT - hårde hvidevarer, TV, radio, tæpper, møbler - ja sågar den tunge brændeovn har de ubudne gæster givet sig tid til at fjerne.

Den slags kedelige oplevelser er desværre blevet mere og mere almindelige i de danske sommerhusområder, og sommerhusejerne føler sig i stigende grad magtesløse. Især i vintermånederne, hvor fritidshusene står tomme i lange perioder bliver der begået flere og flere indbrud.

Her i de første tre måneder af 2009 blev der begået 1.217 indbrud i sommerhuse mv. i region Syddanmark, mod 949 i den samme periode sidste år. Det svarer til en stigning på 28,2 procent, som er 9 procentpoint over den stigning, man ser på landsplan. Stigningen er især alarmerende, fordi der er tale om en fortsættelse af sidste års indbrudsboom i sommerhusområderne, og tyvene har specielt fået et godt øje til Fyn og Det sydlige Jylland.

**Flere alarmer**

Hos Danmarks største sikkerhedsfirma, G4S, har man i de seneste par år oplevet en stigende interesse for også at sikre sig mod indbrud i sommerhuset, sikkert fordi mange sommerhuse i dag er fyldt med værdifuldt indbo. I de første fire måneder af 2009 har G4S forøget salget af alarmer til sommerhuse med 81 procent i forhold til samme periode sidste år.

”Folk vil have alarmer og rigtig gode låse for at holde de mere og mere dristige tyve ude. Vi har flere eksempler på, at indbrudstyve rykker ind med flyttebiler og tømmer et helt område, hvis der ikke er alarmer i husene”, fortæller Per Bloch-Frederiksen, privatmarkedschef i G4S, og fortsætter:

”I virkeligheden er en alarm specielt nyttig i et sommerhusområde. Erfaringsmæssigt ved vi, at tyve sagtens kan finde på at opholde sig i et sommerhus i flere timer – ja sågar flere dage. Det tager tid at afmontere en brændeovn eller et komfur, og tyvene bryder sig ikke om at blive forstyrret af vore vagter”.

**Sikkerhedscheck**

Hvert år får 5 procent af alle sommerhuse besøg af en indbrudstyv, oplyser Det kriminalpræventive Råd på deres hjemmeside og sekretariatschef Anna Karina Nickelsen opfordrer til, at man i tilfælde af indbrud benytter anledningen til lave et grundigt sikkerhedscheck på sommerhuset:

”Det første man skal gøre er at se på huset udefra og sørge for, at døre og vinduer er solide og låsene er gode. Dernæst kan man overveje, og der er behov for en alarm, og her er det en god ide at søge professionel hjælp hos firmaer, der sælger alarmer. Der er mange former for alarmer, og man skal gøre sig klart, hvad der er, man går efter. Skal der komme en vagtmand ud til huset, eller er det nok, at der lyder en sirene?”, siger Anna Karina Nickelsen.

**Stressede tyve**

I G4S er man ikke i tvivl om, at det eneste der dur i øde områder er en alarm, der er koblet op til en vagtcentral, som sender en mand ud, når alarmen går:

”Vi kan ikke forhindre at tyvene bryder ind, og vi fanger heller ikke tyvene. Men pointen er, at alarmen stresser tyvene, så de arbejder mindre effektivt, og samtidig er de usikre på, hvornår vores mand når frem. Desuden er det vigtigt, at vagten får lukket huset ordentligt af, kontaktet kunden og evt. alarmeret politiet. I et sommerhusområde kan der ellers gå flere uger, før indbruddet bliver opdaget, og selve huset kan blive yderligere skadet”, siger Per Bloch-Frederiksen, G4S.

*Pressemeddelelsen er til redaktionens frie afbenyttelse.*

*Vi har regnet på de nye tal fra Danmarks Statistik og videregiver gerne tal for den procentvise udvikling i sommerhusindbrud – i alle regioner og i alle kommuner. Tallene kan fås ved henvendelse til nedenstående kontaktpersoner:*

*Per Bloch-Frederiksen, Privatmarkedschef, G4S, mobil: 2173 9107*

*Aase Nielsen, presseansvarlig, KommunikationsGruppen, tlf: 3398 0000, mobil: 2944 2349*

***Flere gode råd for at undgå indbrud i sommerhuset****:*

* *Spær indkørslen med bom eller kæde, så tyven ikke kan køre helt op til huset.*
* *God hængelås og solide beslag til skur og redskabsrum, så tyven ikke kan bruge dit værktøj til indbrud.*
* *Luk og lås døre og vinduer – også selvom du blot er væk i kort tid.*
* *Monter dobbeltlåse og forstærk dørkarmen på yderdøren og monter sikkerhedsslutbrik*
* *Brug udendørsbelysning med føler*
* *Fjern alle ekstranøgler, som du har gemt ved huset.*
* *Aftal med naboerne, at I holder øje med hinandens huse.*
* *Sørg for at mærke alle dine værdigenstande – også køleskab og brændeovn.*

*Kilde: www.stopindbrud.dk*